कुमारी लाजवंती अब न्यूयार्क में थी। उसे यहां आकर पता चला कि दुनिया के नामचीन कोरियोग्राफर उसे प्रशिक्षण दे रहे हैं और उसके साथ रैम्प पर दुनिया भर की फ़ैशन की दुनिया की हस्तियां होंगी। उनमें से कुछ तो अभ्यास के दौरान उनके साथ होतीं। उसे उनके बीच क़त्तई नहीं लगा कि वह उनसे किसी मामले में कमतर है। उसे यह इज़ाजत नहीं थी कि उनके सामने अपने दिल की बात करे या अपनी निजी जिन्दगी के बारे में कोई बात करे। उसे बस इतना ही बताना था कि वह इंडिया से है। बाक़ी निजी सवालों के ज़वाब उसे टाल जाना था अलबत्ता सामान्य देश-दुनिया की जितनी बातें करनी हों, वह कर सकती थी। वह इतना जान चुकी थी कि यह वे लोग हैं जो दुनिया भर में पहले से ही मशहूर हैं क्योंकि उनकी तस्वीरें और इंटरव्यू अख़बारों में उसने देखा था।